Diari Oficial de la Generalitat Valenciana


Sumari del DOGV 7213, del 13-02-2014 (2014/1197)

ORDE 2/2014, de 3 de febrer, de la Conselleria de Sanitat, per la qual s'aprova el Reglament d'Organització i Funcionament de la Comissió de Valoració del Dany Corporal.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2014/02/03/2/dof/vci/html**

### Dades del document

Número de DOGV
:   7213

Data del DOGV
:   13-02-2014

Secció del DOGV
:   I. DISPOSICIONS GENERALS

Número del document
:   2014/1197


Data del document
:   03-02-2014

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * diagnòstic mèdic
    * incapacitat laboral
    * responsabilitat administrativa
    * reglament intern
    * organització administrativa
    * legislació

ORDE 2/2014, de 3 de febrer, de la Conselleria de Sanitat, per la qual s'aprova el Reglament d'Organització i Funcionament de la Comissió de Valoració del Dany Corporal. [2014/1197]  
PREÀMBUL  
  
La Comissió de Valoració del Dany Corporal es va crear per l'Orde de 24 de gener de 2002, de la Conselleria de Sanitat (DOCV 4183, 05.02.2002), com a òrgan col·legiat, segons el que disposen els articles 22 a 27 de la Llei 30/1992, de Règim Jurídic de les Administracions Públiques, l'objecte principal de la qual és la valoració de les lesions corporals en els distints procediments administratius que es tramiten en l'Administració de la Generalitat.  
El temps transcorregut i la dinàmica de funcionament fa necessària la publicació del Reglament d'Organització i Funcionament de l'esmentada comissió, que constituïx l'objecte de la present orde.  
D'acord amb l'article 37 de la Llei 5/1983, de 30 de desembre, del Consell, esta disposició adoptarà la forma d'orde de conselleria com a conseqüència de l'exercici de la potestat reglamentària del titular de la Conselleria de Sanitat. Per tant,  
  
ORDENE  
  
Article únic. Aprovació del reglament  
S'aprova el Reglament d'Organització i Funcionament de la Comissió de Valoració del Dany Corporal.  
  
DISPOSICIÓ DEROGATÒRIA  
  
Única. Derogació normativa  
Es deroguen els articles 3 i 4 de l'Orde de 24 de gener de 2002, de la Conselleria de Sanitat, per la qual es crea la Comissió de Valoració del Dany Corporal.  
  
DISPOSICIÓ FINAL  
  
Primera. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 3 de febrer de 2014  
  
El conseller de Sanitat,  
MANUEL LLOMBART FUERTES  
  
  
ANNEX  
  
Article 1. Adscripció orgànica i funcional  
La Comissió de Valoració del Dany Corporal (CVDC) és un òrgan col·legiat que a través del servici o unitat administrativa amb competències en matèria d'inspecció de servicis sanitaris, dependrà de l'òrgan directiu al qual siguen atribuïdes estes competències en el Reglament Orgànic i Funcional de la Conselleria de Sanitat.  
  
Article 2. Composició  
La Comissió de Valoració del Dany Corporal (CVDC) està composta per:  
- President/a: la persona que exercisca la direcció amb competències en matèria d'inspecció de servicis sanitaris de la Conselleria de Sanitat.  
- Vicepresident/a: un/a metge inspector, nomenat per la Conselleria de Sanitat.  
- Secretari/ària: un/a cap de secció metge inspector de servicis sanitaris.  
- Vocals: almenys nou caps de secció / metges inspectors de servicis sanitaris nomenats per la Conselleria de Sanitat a proposta del Servici d'Inspecció.  
Article 3. Funcions del titular de la presidència  
Són funcions del titular de la presidència:  
- Exercir la representació de la CVDC.  
- Acordar la convocatòria de les sessions ordinàries i extraordinàries i la fixació de l'orde del dia, tenint en compte, si és el cas, les peticions dels altres membres formulades amb l'antelació suficient.  
- Presidir i moderar el desenrotllament de les sessions.  
- Assignar els expedients als ponents de la comissió perquè n'informen.  
- Dirimir amb el seu vot els empats, per tal d'adoptar acords, sobre les discrepàncies que puguen sorgir en les sessions.  
- Visar les actes i certificacions dels acords de la CVDC.  
- Exercir totes les altres funcions que siguen inherents a la condició de president/a de la comissió.  
  
Article 4. Funcions del titular de la vicepresidència  
Són funcions de la persona titular de la vicepresidència:  
- Substituir el president/a i assumir-ne les funcions en els casos de vacant, absència, malaltia o una altra causa legal.  
  
Article 5. Funcions del titular de la secretaria  
Seran funcions de la persona titular de la secretaria:  
- Assistir a les sessions de la CVDC amb veu i vot.  
- Efectuar la convocatòria de les sessions de la comissió per orde de la persona titular de la presidència, així com les citacions als membres de la comissió.  
- Redactar i autoritzar les actes de tot el que s'ha tractat en les sessions de la comissió.  
- Firmar les actes, certificacions i informes de la CVDC juntament amb el president/a.  
- Toles les altres funcions que siguen inherents a la condició de secretari.  
  
Article 6. Funcions dels vocals  
Són funcions dels vocals:  
- Estudiar i informar els expedients que se'ls assignen.  
- Assistir a les sessions de la comissió i exposar davant de la resta dels membres els informes realitzats.  
- Analitzar els informes exposats pels vocals ponents, discutir-los i fer les observacions pertinents.  
- Aprovar la valoració del dany corporal.  
  
Article 7. Funcions de la Comissió de Valoració del Dany Corporal  
  
Són funcions de la Comissió de Valoració del Dany Corporal (CVDC):  
- Valorar el dany corporal i informar-ne quan, després de la instrucció d'un expedient de responsabilitat patrimonial de l'Administració de la Generalitat Valenciana, es realitze una proposta d'existència de relació de causalitat entre el funcionament del servici públic i la lesió produïda.  
- Valorar el dany corporal i informar-ne a petició del Consell Jurídic Consultiu, bé motu proprio, o bé quan, després d'una proposta denegatòria efectuada per l'òrgan competent del departament o organisme de la Generalitat, el Consell Jurídic Consultiu estimara que poguera ser favorable.  
- Valorar i fer informes a petició de l'Advocacia General de la Generalitat, si no s'haguera emés un informe amb anterioritat i es formulara un recurs contenciós administratiu.  
- Valorar, fer informes o emetre, a petició de l'òrgan directiu de qui depenga el Servici d'Inspecció, un dictamen mèdic sol·licitat per altres òrgans de la Generalitat Valenciana, en matèries diferents de la responsabilitat patrimonial, la importància de les quals aconselle l'estudi per la CVDC.  
- Valorar i informar sobre les activitats de la Unitat de Valoració Mèdica d'Incapacitats de la Conselleria de Sanitat.  
- Qualssevol altres que resulten de la normativa vigent o que per raó de la matèria se li sol·liciten per orde superior.  
  
Article 8. Funcionament de la Comissió de Valoració del Dany Corporal  
El funcionament de la Comissió de Valoració del Dany Corporal (CVDC) es regix per les regles següents:  
- És preceptiva la presència del titular de la presidència (o vicepresidència), el titular de la secretaria i, almenys, la mitat dels vocals.  
- La Comissió de Valoració del Dany Corporal (CVDC) s'ha de reunir, de manera ordinària, amb periodicitat mensual, excepte en el període vacacional estival, que pot fer-ho de manera bimestral.  
- El president o presidenta pot convocar una reunió extraordinària si ho considera oportú per la urgència i importància dels assumptes a tractar.  
- Després de la lectura pel secretari/a i l'aprovació, si és procedent, de l'acta de la sessió anterior, començarà la sessió amb l'exposició dels informes pels ponents i la discussió per la comissió. Després de concloure les exposicions el president/a procedirà a assignar expedients als vocals per a debatre'ls en la sessió següent.  
- El ponent podrà sol·licitar la col·laboració d'altres membres de la comissió i procediran, si ho estimen necessari, a la revisió mèdica de la persona objecte de l'informe sol·licitat.  
- Podrà sol·licitar-se informació complementària o l'emissió d'informes que s'estimen necessaris o convenients per a resoldre.  
- Els acords s'han d'adoptar per majoria de vots.  
- L'informe s'ha de presentar davant de la comissió, per a la seua valoració. Si resulta acceptat, es passarà a la firma del president/a i secretari/ària per a enviar-lo a l'òrgan sol·licitant. Els acords i informes aprovats per la comissió són adoptats per esta, per raó de la seua naturalesa d'òrgan col·legiat.  
  
Article 9. Dret supletori  
Per a tot allò que no preveu este reglament resultaran d'aplicació les disposicions de la Llei 30/1992, articles 22 a 27, relatius al funcionament dels òrgans col·legiats.


Còpia Permalink ELI